**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS BIUDŽETINIŲ įstaigų vadovų darbo apmokėjimo sistemos APRAŠO PATVIRTINIMO**“ **PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama įgyvendinti Lietuvos Respublikos valstybės ir savivaldybių įstaigų darbuotojų darbo apmokėjimo įstatymu (toliau – Darbo apmokėjimo įstatymas) nustatytą Klaipėdos miesto savivaldybės tarybos reguliavimo sričiai priskirtą prievolę biudžetinių įstaigų vadovų darbo apmokėjimo klausimais ir patvirtinti Klaipėdos miesto savivaldybės biudžetinių įstaigų vadovų darbo apmokėjimo sistemos aprašą (toliau – Darbo apmokėjimo sistemos aprašas), atsižvelgiant į Darbo apmokėjimo įstatyme reglamentuotas nuostatas.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Darbo apmokėjimo įstatymo 5 straipsnio 2 dalies nuostata: savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą. 2018 m. birželio 29 d. Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 2, 3, 4, 7, 8, 14, 17 straipsnių ir 5 priedo pakeitimo įstatymu Nr. XIII-1395 (toliau Pakeitimo įstatymas) pakeistas Darbo apmokėjimo įstatymas, nustatantis įstaigų vadovų darbo apmokėjimo sistemą. Įgyvendinat teisės aktus, parengtas Darbo apmokėjimo sistemos aprašas.

Darbo apmokėjimo sistemos apraše detalizuojami Klaipėdos miesto savivaldybės biudžetinių įstaigų vadovų pareiginės algos pastoviosios dalies nustatymo kriterijai, pareiginės algos pastoviosios dalies koeficiento didinimo kriterijai, nustatoma pareiginės algos kintamosios dalies mokėjimo tvarka ir sąlygos, priemokų, premijų, materialinių pašalpų skyrimo tvarka ir sąlygos, kasmetinio veiklos vertinimo ir skatinimo tvarka ir sąlygos, atostogų, komandiruočių suteikimo tvarka ir sąlygos, bei reglamentuojami kiti su įstaigų vadovų darbo santykiais susiję klausimai.

Nustatant darbo apmokėjimo sistemą, turi būti įvykdytos darbuotojų informavimo ir konsultavimo procedūros Lietuvos Respublikos darbo kodekso nustatyta tvarka. Buvo kreiptasi į Lietuvos švietimo įstaigų vadovų profesinę sąjungą, Lietuvos ikimokyklinių įstaigų vadovų asociaciją, konsultuotasi, derinta, įvertinti pastebėjimai. Turime pritarimą, išreikštą 2018-09-17 raštu (pridedamas raštas). Savivaldybės mero potvarkiu sudaryta Biudžetinių įstaigų vadovų darbo santykių reguliavimo komisija, komisijos posėdžio metu pritarė Aprašo projektui (pridedamas protokolas).

**3. Kokių rezultatų laukiama.**

Priėmus šį sprendimą, atsiras pagrindas įgyvendinti Darbo apmokėjimo įstatyme, Pakeitimo įstatyme reglamentuotas nuostatas, bus nustatyta aiški, motyvuota biudžetinių įstaigų vadovų darbo apmokėjimo sistema.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Darbo apmokėjimo sistemos apraše aptartam darbo apmokėjimo sistemos įgyvendinimui reikalinga pagal šiuo metu galiojančius teisės aktus: 2018-09 – 2018-12 – 29868 Eur; 2019-01 – 2019-12 papildomai 78212 Eur, 2020-01 – 2020-12 papildomai 46105 Eur, 2021-01 – 2021-12 papildomai 20764 Eur, 2022-01 – 2022-12 papildomai 5284 Eur, 2023-01 – 2023-12 papildomai 733 Eur. Nurodytos darbo užmokesčio sumos paskaičiuotos kartu su socialinio draudimo įmokomis.

**6. Lėšų poreikis sprendimo įgyvendinimui.**

Darbo apmokėjimo sistemos apraše aptartam darbo apmokėjimo sistemos įgyvendinimui reikalinga pagal šiuo metu galiojančius teisės aktus: 2018-09 – 2018-12 – 29868 Eur; 2019-01 – 2019-12 papildomai 78212 Eur, 2020-01 – 2020-12 papildomai 46105 Eur, 2021-01 – 2021-12 papildomai 20764 Eur, 2022-01 – 2022-12 papildomai 5284 Eur, 2023-01 – 2023-12 papildomai 733 Eur. Nurodytos darbo užmokesčio sumos paskaičiuotos kartu su socialinio draudimo įmokomis.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – aiški, motyvuota biudžetinių įstaigų vadovų darbo apmokėjimo sistema ir įgyvendintos Darbo apmokėjimo įstatymo, Pasikeitimų įstatymo nuostatos. Neigiamų pasekmių nenumatoma.

PRIDEDAMA:

1. 2018 m. rugsėjo 17 d. raštas „Dėl pritarimo Klaipėdos miesto savivaldybės biudžetinių įstaigų vadovų darbo apmokėjimo sistemos aprašo projektui“, 1 lapas.

2. 2018 m. rugsėjo 17 d. Biudžetinių įstaigų vadovų darbo santykių reguliavimo komisijos posėdžio protokolas Nr. TAR1-127, 3 lapai.

3. Teisės aktų išrašas, 6 lapai.

Personalo skyriaus vyriausioji specialistė,

atliekanti Personalo skyriaus vedėjo funkcijas Lauryna Jonaitė